Het jy al ooit probeer om gebaretaal te gebruik om genitale herpes, angssweet of halitose aan 'n dronkgeslaande middeljarige Italianer met dik brilglase te verduidelik? Of miskien 'n kwaai geval van orale sproei aan jou huisdokter wat jou mediese hulp-vorms moet invul elke keer wanneer jy 'n nuwe werk begin?
Dokter, hoe sê ek dit?
Die meeste mense gaan nie graag dokter toe oor dinge soos onwelriekende armholtes of aknee op hulle agterstewe nie, veral nie as hulle hul dokter al lank ken en hy soos 'n vriend voel nie. 'n Mens moet egter in gedagte hou dat vriende nie gewoonlik vir ons vra om ons klere uit te trek nie – tensy hulle dalk belang stel om meer as net vriende te wees. Behou 'n professionele afstand; dit maak dinge makliker vir dokter én pasiënt.
Dan is daar natuurlik diegene wat bereid is om 40km te ry, net om 'n dokter te sien wat hulle nooit in die supermark, by 'n ete by vriende of by die skool se OOV-vergadering sal raakloop nie. Daar is natuurlik ook die opsie om 'n vals naam te gebruik en die rekening kontant te betaal. Of om twee dokters te hê – één vir ongemaklike siektes en die ander een vir versekeringsondersoeke. Daar is egter makliker oplossings.